  Майя Бывальцева ГТО-лэн зарни пусъёсыз Удмуртиысь школаосты йылпумъясь 360 пиналъёслы вылӥ дышетсконние пырыны ватсаса баллъёс сётозы. Вузъёслэн кутӥсь ӧриосазы ужкагазъёсын ӵош нимысьтыз выписка ваем муртъёслы одӥгысен дасозь балл ватсалозы, со коньдэт чотын дышетскон интыосы шедьыны луонлыкъёсты будэтоз. 2-тӥ инвожое журналистъёслы со сярысь вераз ГТО огъетлэн улосвыл операторезлэн кивалтӥсезлэн воштӥсез Александр Пантюхин. Солэн кылъёсызъя, улосвыл оператор абитуриентъёслы ГТО-лэсь зарни пуссэ басьтэм сярысь выпискаос сётъяны кутскозы 6-тӥ инвожоысен. Ужан нуналъёсы 13 час 30 минутысен 17 час 30 минутозь вазиськыны луоз олимпи резервъя нимысьтыз спортшколае (Ижкар, Кооперативной урам, 9 номеро юрт, тел. (3412) 500–001). Мукет интыосын улӥсьёслы нырысь ик телефон пыр вазиськыны ӵекто. Россиысь спортъя министерстволэн ГТО-лэсь пусъёссэ сётъян сярысь пуктэтэз поттэмын 2016-тӥ арын 20-тӥ оштолэзе, соин тодматскыны луоз gto.ru сайтын но Удмуртиысь физкультурая но спортъя министерстволэн сайтаз. Выпискаос кулэ, угось кунын трос пӧечи ужкагазъёс ветло ни. Элькунысь вылӥ дышетсконниослэн кутӥсь ӧриосазы иворъёсъя «Удмуртия» агентстволэн корреспондентэзлы веразы, кӧня балл ватсалозы соос 2016-тӥ арын зарни пус басьтэм муртъёслы. ИжГТУ — 10, ИжГСХА — 5 (зарни но азвесь понна), УдГУ, ИГМА но ГГПИ — быдэн 1 балл. ГТО огъетлэсь куронъёссэ быдэстонъя центръёс Удмуртиысь ваньмаз муниципал кылдытэтъёсын ужало, вреза Александр Пантюхин. Туннэ нуналлы элькунын зарни, азвесь но бронза пусъёсты сюрслэсь трос адями басьтӥз ни, но 30 арессэс ортчем муртъёс соос пӧлын ӧвӧл на. ГТО огъетэз пыӵатон школаос бордысен кутскиз. Со дыре ик эсэплыко федерал ужкагазъёс предприятиосын ужасьёсты но пусйыны луонлык сёто. ГТО-лэсь пусъёссэ басьтэм ӧнерчиослы премия одӥг пол сётыны, отпуск борды нуналъёс ватсаны, спортъя огъетъёсы ветлон понна дунлэсь оглюкетсэ тырыны луэ. Ижкарын сыӵе предприятиос вань ни. Александр Пантюхинлэн верамезъя, ГТО-лэсь зарни пуссэ басьтон понна 4 амалъёсъя эсэплыкъёсты одно ик быдэстоно (кужымез эскеронъя упражнениос, куасалтӥськон, вакчи но кузь дистанциосы бызьылон), озьы ик 7 пӧлысь ньыльзэ бырйыса. Тегъёс: Спорт Дышетон Ижкар Удмуртия школаос студентъёс вылӥдышетсконниос ГТО  